འདིར་དྲི་བ་གཞན་ཞིག་ཡོང་མདོག་ཁ་པོ་རེད།མི་སྒེར་རེ་རེ་དང༌།མང་འདུས་ཀྱི་ཚོགས་པ་ག་རེ་གལ་ཆེ་ཟེར་ན།སྤྱིར་འཛམ་གླིང་དང༌།ནུབ་ཕྱོགས་པ།ཡང་སྒོས་ཨ་རིའི་བསམ་ཚུལ་ལ་ཨིན་ཇིའི་སྐད་དུ་ཨིན་ཌི་ཝི་ཇུའལ་ཟེར་བའི་མི་སྒེར་རེ་རེ་གལ་ཆེན་པོར་ངོས་འཛིན་བྱེད་ཅིང༌།དེ་ཡིན་ཐག་ཆོད་ཡིན་ཀྱང༌།ཚུར་ཕྱོགས་ནས་བསམ་ན་མི་སྒེར་སོ་སོ་དང༌།མང་འདུས་ཀྱི་ཚོགས་པ་གཉིས་ཁ་འབྲལ་ཐབས་མེད།སྒེར་གྱི་ཁེ་ཕན་ཚགས་སུ་མ་ཚུད་ན།སྤྱི་ཚོགས་འཐུས་ཤོར་འགྲོ་རྒྱུ་དང༌།སྤྱི་ཚོགས་ཚགས་ཚུད་མེད་ན་སྒེར་གྱི་བདེ་སྐྱིད་འབྱུང་བ་ཤིན་ཏུ་དཀའ།དེ་ལྟར་སྤྱི་སྒེར་གཉིས་ཀ་གལ་ཆེ་བ་འདྲ་འདྲའི་ནང་ནས་སྤྱི་ཚོགས་གལ་ཆེ་བར་འཛིན་དགོས།སྒེར་གྱི་ཁེ་ཕན་འབའ་ཞིག་ལས།སྤྱི་དོན་སྣང་མེད་བྱས་ན་གཏན་ནས་མི་འགྲིགས་ལ།སྤྱི་དོན་འབའ་ཞིག་ལ་བསམས་ཏེ་སྒེར་གྱི་ཁེ་ཕན་རྩ་མེད་བཟོས་ཀྱང་རྒྱ་དམར་གུང་ཁྲན་གྱི་བྱེད་སྟངས་ལྟར་འགྱུར་བས་ག་ལ་འགྲིགས།རང་རེས་ཕྱོགས་གཉིས་ཀར་ཆ་སྙོམས་སུ་བལྟ་ཐུབ་པ་དགོས།སྒེར་གྱི་ཁེ་ཕན་རྩ་ཆེར་འདོད་མཁན་ཨ་རི་བ་ལྟ་བུར་དེ་ལྟར་བརྗོད་ན་གུང་ཁྲན་གྱི་ལྟ་བ་འདུག་ཟེར་ཉེན་ཡོད་ཀྱང༌།མི་རིགས་སྤྱིའི་གནས་ཚུལ་ལ་བསམ་ནས་སྤྱི་ཚོགས་གལ་ཆེན་པོར་འཛིན་དགོས།